એક વખત રાજ્ય કરતાં કરતાં ત્રિશંકુને વિચાર આવ્યો કે જીવતે જીવ સ્વર્ગમાં જવું જોઇએ. ત્યાંના દિવ્ય ભોગ ભોગવાય તે માટે એક યજ્ઞ કરું. તે વશિષ્ટ પાસે ગયો. વશિષ્ટે યજ્ઞ કરાવવાની ના પાડી. તેથી તેણે વશિષ્ટને કહ્યું, ‘મેં તમારી ગાય મારી હતી તેથી તમે ના પાડો છો. હવે હું બીજા ઉપાધ્યાયને બોલાવી યજ્ઞ કરાવીશ.’ આથી વશિષ્ટે તેને શ્રાપ આપ્યો કે, ‘તું અધમ થા.’ વશિષ્ટના શ્રાપથી ત્રિશંકુ અધમ થયો. તેને ઘણો શોક થયો. તે વખતે જ તે વિશ્વામિત્ર પાસે ગયો. તેણે તેમને કહ્યું કે, ‘ખરાબ કાળમાં મેં તમારા કુટુંબને સાચવ્યું હતું. તમે મને જીવતે જીવ સ્વર્ગમાં જવા યજ્ઞ કરાવો.’ ઋષિએ તેને જીવતે જીવ સ્વર્ગમાં જવા યજ્ઞ કરાવવા બ્રાહ્મણોને બોલાવ્યા. કોઇ બ્રાહ્મણ ગૌહત્યારાનો યજ્ઞ કરાવવા તૈયાર થયા નહીં. તેથી વિશ્વામિત્રે વશિષ્ટના પુત્રોને શ્રાપ આપી અધમ બનાવ્યા. આથી કેટલાક બ્રાહ્મણ લોકલાજે આવ્યા.